Id-dibattitu fil-Parlament Ewropew dwar l-iskema ta' ċittadinanza li qed jipproponi l-Gvern ġie u mar. Kien hemm numru ta' diskorsi. L-iktar importanti minn dawn, fl-opinjoni tiegħi, kien id- diskors tal-Kummissarju Viviane Reding , Viċi President tal-Kummissjoni Ewopeja u Kummissarju għall-Ġustizzja. Deċiżjoni dwar iċ-ċittadinanza, qalet Reding, hi prerogattiva tal-istati membri. Imma, żiedet tgħid Reding, din id-deċiżjoni hi mhiex waħda newtrali. Għandha impatt fuq kull wieħed mill-pajjiżi l-oħra tal-Unjoni Ewropeja u dan għax iċ-ċittadinanza ta' pajjiż membru tal-UE tagħti numru ta' drittijiet li jistgħu jkunu eżerċitati fl-Unjoni Ewropeja kollha. Għal din ir-raġuni l-Kummissarju Reding ġibdet l-attenzjoni ta' kull min kien qiegħed jisma' li t-trattat tal-Unjoni Ewropeja jitkellem ċar fl-artiklu 4.3 dwar it-tħaddim tal-prinċipju ta' kooperazzjoni sinċiera bejn l-istati membri tal-Unjoni Ewropeja. Dan, qalet Reding hu prinċipju bażiku. Fi ftit kliem din hi l-qalba tal-kwistjoni kollha. Meta wieħed iwarrab il-paroli kollu li ntqal għall-gallarija, jibqa' biss dan il-punt. Punt li kulħadd injora. Fit-twettiq tal-politika tiegħu taċ-ċittadinanza għaliex ma kienx hemm konsultazzjoni bejn il-Gvern Malti u l-Unjoni Ewropeja? Huwa konxju l-Gvern Malti illi filwaqt li għandu kull dritt li jiddeċiedi xorta għandu l-obbligu li japplika l-"prinċipju ta' kooperazjoni sinċiera"? Dan hu wieħed mis-sisien tal-valuri Ewropej. Fl-Unjoni Ewropeja m'hemmx biss drittijiet. Hemm ukoll id-dmirijiet. Mhux għal Malta biss, sintendi! ippubblikat fuq iNews il- Ġimgħa 17 ta' Jannar 2014